Lise von Seelen (S), 2006-04-28:
Det drejer sig om nedsættelse af en social velfærdskommis...
nej, retssikkerhedskommission – undskyld, det skyldes, at vi snakker så meget velfærd.
Der ligger selvfølgelig som en underlægning i den her formulering, at der er nogle vanskeligheder og nogle ting, som sandsynligvis kan gøres bedre.
Det er et synspunkt, vi Socialdemokrater deler.
Vi mener, at vi kunne have god gavn af at få set på hele retssikkerhedsområdet inden for det sociale i en sammenhæng.
Det kunne vi få rigtig god gavn af.
Vi kan netop se, at der er mange interesseorganisationer, foreninger og sammenslutninger, som ansætter egne fagfolk, for at deres medlemmer kan opnå den bedst mulige forståelse for, hvad der foregår, og for at være sikre på, at den retssikkerhed, som selvfølgelig er afgørende for afgørelserne, også har den kvalitet, den skal have.
Alle vi, der arbejder med socialpolitik, ved det jo; vi kender eksempler på mennesker på sygedagpengeområdet, på kontanthjælpsområdet og mange andre steder, som føler, at det er så svært at være kaptajn i sit eget liv, fordi der er så mange gange, man føler, at man ikke selv er den, der har fat i roret, og at nogle andre træffer beslutningerne.
Man er usikker på, om retssikkerheden er i orden.
Det er på en måde at bruge mange dobbeltressourcer i det her, og det synes vi både menneskeligt og økonomisk ikke er hensigtsmæssigt.
Vi mener, at vi kan gøre det bedre, men vi har brug for en samlet beskrivelse, et samlet overblik over det.
Det kunne sådan en retssikkerhedskommission godt hjælpe os med.
For borgere, der modtager sociale ydelser, er det, vi taler om, ofte det forsørgelsesgrundlag, som de her mennesker lever på.
Det vil sige, det er meget afgørende, at det her går rigtigt til, og at man også opfatter, at man bliver rigtigt behandlet.
Det gælder både for den enkelte og for de familier, vi taler om.
I forslaget nævnes det, at regeringen i sit første regeringsgrundlag jo netop arbejdede med en retssikkerhedskommission, og der valgte man så alene at kigge på virksomheder.
Men der var jo på det tidspunkt ikke noget til hinder for, at man også kunne have inddraget det sociale område.
Det valgte man ikke at gøre.
Derfor finder vi sådan set, at ideen med at tage det op nu er god.
Det er der god ræson i.
Der er gået nogle år, siden den anden kommission afsluttede sit arbejde, så det synes vi falder fint ind i forhold til en sammenhæng.
Så nævnes en række områder i forslaget, som man synes man skal fokusere på, og jeg er da sikker på, at forslagsstillerne, hvis der er nogle af forslagene, som nogle måtte mene enten skulle tage sig anderledes ud eller have en tilføjelse, vil være med til at drøfte, om det kunne være anderledes.
Det, vi finder, der er det konstruktive i det, er jo, at vi på den her måde kan få et samlet overblik.
Det tror vi vi kan have rigtig god gavn af.
Vi tror, vi kan blive klogere, og vi tror, at vi kan få grundlaget for at lave nogle løsninger, som kan være til stor gavn for de mennesker, som er brugere af vores sociale system.
Det synes vi de her mennesker fortjener, for når man forstår det, der foregår, og når der er retfærdighed i det, der foregår, og man kan se det, så er det meget, meget lettere at forlige sig, og så er det meget lettere at få roret tilbage, så man bliver kaptajn i sit eget liv.
Det er altså svært, hvis man føler, at man ikke har overblik.
Derfor støtter vi Socialdemokrater forslaget om, at vi gennem en retssikkerhedskommission får et bedre overblik over det sociale område.
Jeg vil godt vende tilbage til noget af det, ordføreren sagde tidligere, om, at ordføreren ikke mente, at Dansk Folkeparti havde ansvar for kommunernes økonomi, at det var kommunernes ansvar at prioritere.
Det sidste synspunkt deler jeg, men er ordføreren ikke enig i, at den finanslov, som Dansk Folkeparti støtter, er meget afgørende for, hvordan den økonomi, der fungerer ude i kommunerne, faktisk udmøntes også i forhold til de beslutninger, der træffes på det sociale område?
Mig bekendt har Dansk Folkeparti da haft indflydelse på finansloven, som vi arbejder efter lige nu.